Politiet: - En alvorlig sak

SMERTEFULLT: Mads Jonar Smuk Dahl fikk brannskader over store deler av ryggen og baken etter kjøreturen. Foto: Privat

Heftig slektstreff: - Ble banket opp og slept 2,5 km med bil

(VG Nett) Mads (21) diskuterte reindrift med slektningene. Det skal ha endt med at han ble slått i svime og slept 2,5 kilometer etter en bil.

Tim Peters

Oppdatert 1. oktober 2013

Artikkelen er over åtte år gammel

- Det er et rent mirakel at jeg lever. Men jeg kan jo ikke sitte, ligge eller gå ordentlig. Smertene er helt ekstreme, forteller Mads Jonar Smuk Dahl (21) til VG Nett, fem dager etter at han skal ha blitt grovt mishandlet.

Han går fortsatt på sterke smertestillende for sår på ryggen og baken. I tillegg har han fått flere smeller i hodet.

- Hele ryggen min er et eneste stort brannsår, og det er hinsides vondt. Jeg har nesten ikke sovet siden det skjedde, og klarer nesten ikke å tro at min egen slekt gjorde dette mot meg, sier han.

Det er finnmarken.no som først skrev om den svært brutale slektskrangelen i Tana i Finnmark. VG Nett snakket med advokat Emil Tømmerdal Nordy, som representerer en av dem som er anklaget for volden:

- Min klient har forklart at han ikke kjenner til denne saken i det hele tatt. Han lå og sov da dette skal ha skjedd. Min klient har tvert imot forklart at det var fornærmede som lagde bråk, sier han.

- Trodde jeg skulle dø

Mads Jonar Smuk Dahl sier han hadde vært ute på pub med et titalls venner og slektninger. Da puben stengte gikk flere av dem videre til et nachspiel i en privat bolig.

Vet du noe om dette? Kontakt VG Netts journalister her!

- Det er slik i slekta vår at vi krangler hele tiden. Det er ikke mye samhold og god stemning. Det er krig, selv på en god dag, og det blir ikke akkurat bedre når vi drikker. Men akkurat denne kvelden var stemningen egentlig helt grei, forteller Mads.

På nachspielet skal 21-åringen ha havnet i en heftig diskusjon med to mannlige slektninger om reindriften i området. Da han blant annet tok opp at slekta ikke burde være opptatt av å skaffe seg større områder til reindrift - skal det ha kokt over for de to andre.

- Det gikk tomt for argumenter. Da fløy de plutselig på meg over bordet der inne. De grisebanket meg til jeg mistet bevisstheten, forteller han.

Da Smuk Dahl kom til seg selv igjen, skal slektningene ha vært godt i gang med å binde ham på hender og føtter. Han forteller at de festet ham til en varebil med en slepekrok bundet til en flere meter lang jekkestropp.

- Jeg spurte dem hva i helvete de drev med, og sa at de skulle slippe meg løs med en gang. Jeg trodde nok egentlig at de bare ville skremme meg. Men begge to bare fortsatte å binde meg, så satte de seg i bilen, startet den, og dundret nedover veien.

Han vet ikke hvor fort de to i bilen kjørte, men forteller at de giret opp flere ganger og holdt så høy hastighet at han ikke klarte å sette seg opp.

- Jeg var helt sikker på at jeg skulle dø der på veien. Jeg tenkte at nå er det slutt, dette kan ikke gå bra. Men det var så sinnsykt vondt, selv gjennom alt adrenalinet, at jeg holdt meg våken. Jeg var jo forbanna, også. Jeg kunne ikke tro at de to ville risikere å drepe meg, sier han.

Saken fortsetter under bildet ...

HARDT MILJØ: Mads sier det er mye krangling i reinbransjen. Foto: Privat

2,5 kilometer med helvete

Mads mener at det eneste som reddet livet hans var at asfalten var dekket av is og snø:

- Hadde det vært en eneste stripe med asfalt der, så hadde jeg blitt revet i filler. Men isen gjorde også at jeg skjenet frem og tilbake i veien. Jeg var redd det skulle komme noen imot og kjøre over meg. Det var et helvete hele veien.

Ifølge politiet i Tana skal ferden ha fortsatt over 2,5 kilometer. De skal ha møtt to andre biler underveis, men ingen grep inn i slepingen av 21-åringen.

Da de kom frem til rådhuset i Nesseby snudde bilen. Mads ble kastet rundt og sier han dunket hodet i isen og besvimte igjen. Da han våknet lå han alene på bakken, i ti minusgrader, med t-skjorta og genseren dradd over hodet.

- Det var kaldt og forferdelig, men jeg var i overlevelsesmodus og kjente nesten ikke smertene. Jeg bandt meg selv opp og forsøkte å karre meg inn i huset igjen, forteller han.

- Ryggen hang igjen på sofaen

Da han gikk opp til huset, der nachspielet fortsatt foregikk, skal han ha blitt nektet å komme inn. Men en kvinnelig gjest bestilte en drosje som kjørte ham hjem til hans eget hus. Han forteller at det først var da han satte seg i skinnsetene i drosjen at han kjente smertene:

- Det var en forferdelig lang drosjetur, for å si det mildt. Jeg besvimte nesten av smertene i baksetet der. Da jeg kom hjem gravde jeg frem noen sterke smertestillende og skylte dem ned med ett glass sprit. Så la jeg meg på skinnsofaen min.

Dagen etterpå skjønte han at det ikke var noe smart trekk.

- Jeg våknet i 18-tiden og dro meg opp fra sofaen. Det kom en helt forferdelig lyd da jeg røsket til. Da jeg snudde meg, så jeg at huden fra hele ryggen min hang igjen på skinnet. Da ringte jeg ambulanse med en gang. De tok seg av meg, selv om dårlig brøyting gjorde at jeg måtte få en snøscooter til å kjøre meg ned til dem.

- Hva slags forhold har du til de to slektningene?

- Jeg kommer til å bære nag for dette i mange år. De to kommer nok til å være redde for engang å si hallo til meg. Slikt kan man ikke gjøre mot familien sin. Men dette bør rette søkelyset på hvor ute av kontroll reinbransjen er nå. Folk blir banket og slått og bundet til trær hver uke. Det må gjøres noe.

Saken fortsetter under bildet ...

SNUDDE: Mads skal ha mistet bevisstheten da bilen snudde ved rådhuset i Nesseby. Foto: Terje Mortensen/VG

Politiet etterforsker

Saken er anmeldt og det er politiet i Tana som etterforsker den. De to mennene som sto for slepingen med bil ble pågrepet på søndag, og tilbrakte natten i politiets varetekt. Lensmann Ståle Jensen sier til Finnmarken.no at saken har høy prioritet:

- Det som er spesielt med denne saken er den alvorlige utnyttelsen av vold og måten det er gjort på.

Han legger til at de så langt ikke har noe klart bilde av hendelsesforløpet den kvelden. Blant annet fordi ikke alle vitnebeskrivelsene er hentet inn:

- Jeg vet at det ikke er alle vi har fått tak i. Det gir seg noen utfordringer innimellom med å få tak i vitner, sier han til avisen.

Mistenkte nekter for å ha tauet

VG Nett har vært i kontakt med den ene av de mistenkte. Han ønsker ikke å kommentere saken, men advokaten hans, Emil Tømmerdal Nordby, sier han ovehodet ikke kjenner seg igjen i beskyldningene:

- Min klient har forklart at han ikke kjenner til dette. Det var en fest, med flere til stede. Fornærmede skal på morgenkvisten ha laget bråk der, og det endte med at min klient ringte politiet for å få ham kastet ut, sier han til VG Nett.

Politiet i Østfinnmark vil ikke bekrefte eller avkrefte at de fikk en slik telefon i helgen. Advokat Nordby sier klienten hans uansett har forklart at politiet ikke sendte noen:

- De hadde ikke kapasitet til å komme, men situasjonen roet seg selv etter hvert. Min klient gikk og la seg på morgenen, og sov på tidspunktet dette skal ha foregått.

- Har han forklart om det var håndgemeng tidligere på kvelden?

- Jeg har ikke full oversikt over hva som har skjedd hele natten. Det var fest, og det var en del drikking. Men min klient nekter bestemt for å ha vært involvert i dette med bilen.

Den andre mistenkte har ikke svar på VG Netts henvendelser.

Publisert: 15.03.12 kl. 19:32 Oppdatert: 01.10.13 kl. 15:07